CELEX: 52013PC0819
Language: bg
Date: 2013-11-26
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов

|
			
		
		
		52013PC0819
		
			Предложение за РЕШЕНИЕ ЗА ИЗПЪЛНЕНИЕ НА СЪВЕТА за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов /* COM/2013/0819 final - 2013/0406 (NLE) */
			
				
		
		
			
			   	ОБЯСНИТЕЛЕН МЕМОРАНДУМ
1.           КОНТЕКСТ НА ПРЕДЛОЖЕНИЕТО
Основания и цели на предложението
Настоящото предложение се отнася за
прилагането на Регламент (ЕО) № 1005/2008 на Съвета от 29 септември 2008 г. за
създаване на система на Общността за предотвратяване, възпиране и премахване на
незаконния, недеклариран и нерегулиран риболов (ННН риболов), за изменение на
регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на
регламенти (ЕО) № 1093/94 и (ЕО) № 1447/1999[1]
(Регламент за ННН риболов).
Общ контекст
Настоящото предложение е направено в контекста
на прилагането на Регламента за ННН риболов и е резултат от разследвания и
диалози, проведени в съответствие с изискванията по същество и процедурните
изисквания, определени в Регламента за ННН риболов, които предвиждат, inter
alia, че всички държави следва да изпълняват задълженията, възложени им
съгласно международното право като държави на знамето, пристанищни държави,
крайбрежни държави или държави на пазара, за предотвратяване, възпиране и премахване
на ННН риболова.
Съществуващи разпоредби в областта на
предложението
Решение на Комисията от 15 ноември 2012
година (ОВ C 354 17.11.2012 г., стр.1—47) за уведомяване на третите
държави, които Комисията счита за потенциално определими като несътрудничещи
трети държави, съгласно Регламент (ЕО) № 1005/2008 на Съвета за създаване
на система на Общността за предотвратяване, възпиране и премахване на
незаконния, недеклариран и нерегулиран риболов.
Решение за изпълнение на Комисията от XXXX (ОВ
C XXXX, XX.XX.2013 г., стр. ...) за определяне на третите държави, които
Комисията счита за несътрудничещи трети държави съгласно Регламент (ЕО)
№ 1005/2008 на Съвета за създаване на система на Общността за
предотвратяване, възпиране и премахване на незаконния, недеклариран и
нерегулиран риболов.
Съгласуваност с други политики и цели на
Съюза
Не се прилага.
2.           РЕЗУЛТАТИ ОТ КОНСУЛТАЦИИТЕ
СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
Консултация със заинтересованите страни
Заинтересованите страни, засегнати от
процедурата, имаха възможността да защитят интересите си по време на
разследванията и диалозите в съответствие с разпоредбите на Регламента за ННН
риболов.
Събиране и използване на експертни
становища
Не бяха необходими външни експертни становища.
Оценка на въздействието
Настоящото предложение е резултат от
прилагането на Регламента за ННН риболов.
Регламентът за ННН риболов не съдържа
разпоредби за обща оценка на въздействието, но съдържа изчерпателен списък на
условията, които трябва да бъдат оценени.
3.           ПРАВНИ ЕЛЕМЕНТИ НА
ПРЕДЛОЖЕНИЕТО
Обобщение на предлаганите мерки
На 15 ноември 2012 г. Комисията, с
решение на Комисията, уведоми осем трети държави (Белиз, Кралство
Камбоджа, Република Фиджи, Република Гвинея, Република Панама, Демократична
социалистическа република Шри Ланка, Република Того и Република Вануату), че
Комисията ги счита за потенциално определими за несътрудничещи държави
съгласно Регламента за ННН риболов. 
Комисията предприе действия спрямо осемте
държави. Тези действия включваха inter alia предоставянето на основания
за същите, възможност за държавите да реагират и опровергаят съответните
твърдения, право да поискат и да предоставят допълнителна информация, да
предложат планове за действие за коригиране на положението, както и подходящ
срок за отговор и разумни срокове за коригиращи мерки. 
На XX XXXX 2013 г. Комисията, с решение
за изпълнение на Комисията, определи Белиз, Кралство Камбоджа и
Република Гвинея като трети държави, които Комисията счита за несътрудничещи
трети държави в съответствие с Регламента за ННН риболов.
Приложеното предложение за решение за
изпълнение на Съвета се основава на заключения, които потвърдиха, че Белиз,
Кралство Камбоджа и Република Гвинея не са успели да изпълняват задълженията,
възложени им съгласно международното право като държави на знамето, пристанищни
държави, крайбрежни държави или държави на пазара. 
Поради това се предлага Съветът да приеме
приложеното предложение за решение.
Правно основание
Регламент (ЕО) № 1005/2008 от
29 септември 2008 г. на Съвета за създаване на система на Общността за
предотвратяване, възпиране и премахване на незаконния, недеклариран и
нерегулиран (ННН) риболов.
Принцип на субсидиарност
Предложението попада в обхвата на
изключителната компетентност на Европейския съюз. Следователно принципът на
субсидиарност не се прилага.
Принцип на пропорционалност
Настоящото предложение е в съответствие с
принципа на пропорционалност поради следните причини:
Формата на действието е описана в Регламента
за ННН риболов и не оставя възможност за решение на национално равнище.
Не е необходимо да се посочва как финансовата
и административната тежест върху Съюза, националните правителства, регионалните
и местните власти, икономическите оператори и гражданите е сведена до минимум и
е пропорционална на целта на предложението.
Избор на инструменти
Предлагани инструменти: решение.
Други средства не биха били подходящи поради
следната причина:
Други средства не биха били подходящи, тъй
като Регламентът за ННН риболов не предвижда други възможности.
4.           ОТРАЖЕНИЕ ВЪРХУ БЮДЖЕТА
Предложението няма отражение върху бюджета на
Съюза.
2013/0406 (NLE)
Предложение за
РЕШЕНИЕ ЗА ИЗПЪЛНЕНИЕ НА СЪВЕТА
за съставяне на списък на несътрудничещи
трети държави в борбата с ННН риболов съгласно Регламент (ЕО) № 1005/2008
на Съвета за създаване на система на Общността за предотвратяване, възпиране и
премахване на незаконния, недеклариран и нерегулиран риболов
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането
на Европейския съюз, 
като взе предвид
Регламент (ЕО) № 1005/2008 на Съвета за създаване на система на
Общността за предотвратяване, възпиране и премахване на незаконния,
недеклариран и нерегулиран риболов, за изменение на регламенти (ЕИО) № 2847/93,
(ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и
(ЕО) № 1447/1999[2],
и по-специално член 33 от него,
Като взе предвид предложението, представено от
Европейската комисия („Комисията“), 
като има предвид, че:
1.           ВЪВЕДЕНИЕ
(1)       С
Регламент (ЕО) № 1005/2008 на Съвета (Регламента за ННН риболов)
се създава система на Съюза за предотвратяване, възпиране и премахване на
незаконния, недеклариран и нерегулиран (ННН) риболов.
(2)       В глава VI от Регламента
за ННН риболов са определени процедурата за определяне на несътрудничещи трети държави,
действията, които се предприемат спрямо държави, определени като несътрудничещи
трети държави, съставянето на списък на несътрудничещи държави, заличаването от
списъка на несътрудничещите държави, оповестяването на списъка на
несътрудничещи държави и всякакви извънредни мерки.
(3)       В съответствие с член 32 на
Регламента за ННН риболов с Решение за изпълнение на Комисията от
15 ноември 2012 г. Комисията уведоми осем трети държави, които Комисията
счита за потенциално определими като несътрудничещи трети държави съгласно
Регламент (ЕО) № 1005/2008 на Съвета за създаване на система на Общността
за предотвратяване, възпиране и премахване на незаконния, недеклариран и
нерегулиран риболов. 
(4)       В решението си от 15 ноември
2012 г. Комисията включи информацията относно съществените факти и
съображения, на които се основава това определяне. 
(5)       На 15 ноември 2012 г.
Комисията уведоми осемте трети държави с отделни писма относно факта, че тя
разглежда възможността да ги определи като несътрудничещи трети държави. 
(6)       Комисията подчерта в тези
писма, че за да избегнат определянето им като несътрудничеща трета държава и
официалното им включване в списъка на тези държави, както е предвидено в
членове 31 и 33 от Регламента за ННН риболов, засегнатите трети държави се
приканват да разработят, в тясно сътрудничество с Комисията, планове за
действие за отстраняване на недостатъците, установени в Решение на Комисията от
15 ноември 2012 г. 
(7)       Вследствие на това Комисията
прикани осемте засегнати трети държави: (1) да предприемат всички необходими
мерки за изпълнението на действията, които се съдържат в плановете за действие,
предложени от Комисията; (2) да оценят изпълнението на действията, които се
съдържат в плановете за действие, предложени от Комисията; (3) да изпращат на
всеки шест месеца на Комисията подробни доклади за оценка на изпълнението на
всяко действие по отношение на, inter alia, тяхната индивидуална и/или
обща ефективност при осигуряването на напълно съответстваща на изискванията
система за контрол на рибарството. 
(8)       На осемте заинтересовани
трети страни беше дадена възможност да отговорят писмено във връзка с
въпросите, изрично указани в Решение на Комисията от 15 ноември 2012 г.,
както и относно друга свързана информация, като по този начин те имаха възможност
да представят доказателства, които опровергават или допълват фактите, на които
се позовава решението от 15 ноември 2012 г., или да приемат, когато е
целесъобразно, план за действие за подобряване на положението и вземане на
мерки за неговото коригиране. На осемте държави бе гарантирано правото да
поискат или да представят допълнителна информация. 
(9)       На 15 ноември 2012 г.,
Комисията започна процес на диалог с осемте трети държави и подчерта, че тя
счита срок от шест месеца за принципно достатъчен за постигане на споразумение
по този въпрос. 
(10)     Комисията продължи да търси и
проверява цялата информация, която счете за необходима. Устните и писмените
коментари, предоставени от осемте държави след решението на Комисията от 15
ноември 2012 г., бяха разгледани и взети предвид. Осемте държави бяха
редовно информирани устно или писмено относно съображенията на Комисията.
(11)     С Решение на Комисията XX XXXX
2013 г. Белиз, Кралство Камбоджа и Република Гвинея се определят за
несътрудничещи трети държави в борбата с ННН риболов. В него са посочени
основанията, поради които Комисията счита, че тези три държави не изпълняват
своите задължения в съответствие с международното право като държави на
знамето, пристанищни държави, крайбрежни държави или държави на пазара, а
именно да предприемат действия за предотвратяване, възпиране и премахване на
ННН риболов, в съответствие с член 31 от Регламента за ННН риболов.
(12)     Решението за изпълнение на
Съвета, с което Белиз, Кралство Камбоджа и Република Гвинея се включват в
списъка на несътрудничещи трети държави в борбата с ННН риболов, се приема в
контекста на прилагането на Регламента за ННН риболов и е резултат от
разследвания и диалози, проведени в съответствие с изискванията по същество и
процедурните изисквания, определени в Регламента за ННН риболов. Тези
разследвания и диалози, включително кореспонденцията и проведените срещи, както
и решението на Комисията от 15 ноември 2012 г. и Решение XX XXXX на
Комисията са в основата на настоящото решение и представляват неразделна част
от него. Настоящото решение за изпълнение, с което Белиз, Кралство Камбоджа и
Република Гвинея се включват в списъка на несътрудничещи трети държави в
борбата с ННН риболов, следва да поражда последиците, посочени в член 38
от Регламента за ННН риболов. 
(13)     В съответствие с член 34,
параграф 1 от Регламента за ННН риболов Съветът с квалифицирано мнозинство по
предложение на Комисията заличава дадена трета държава от списъка на
несътрудничещи трети държави, ако съответната трета държава докаже, че
положението, дало основание за включването ѝ в списъка, е коригирано. Решението
за заличаване от списъка взема предвид също това дали съответната трета държава
е предприела конкретни мерки, които могат да доведат до трайно подобряване на
положението. 
2.           ПРОЦЕДУРА ПО ОТНОШЕНИЕ НА БЕЛИЗ
(14)     На 15 ноември 2012 г.
Комисията уведоми Белиз с Решение на Комисията в съответствие с разпоредбите на
член 32 от Регламента за ННН риболов, че разглежда възможността за
определяне на Белиз като несътрудничеща трета държава[3] и прикани Белиз да разработи, в
тясно сътрудничество със службите на Комисията, план за действие за
отстраняване на недостатъците, установени в решението на Комисията. През
периода от декември 2012 г. до август 2013 г. Белиз предостави в
писмен вид своите виждания и се срещна с Комисията, за да обсъди въпроси,
свързани с темата. Комисията предостави съответната информация на Белиз в
писмена форма. Комисията продължи да търси и проверява цялата информация, която
счете за необходима. Устните и писмените коментари, представени от Белиз след
решението на Комисията от 15 ноември 2012 г., бяха разгледани и взети под
внимание, като същевременно Белиз беше уведомяван устно или писмено относно
съображенията на Комисията. Комисията възприе становището, че проблемните
области и недостатъците, описани в решението на Комисията от 15 ноември
2012 г., не са взети под внимание в достатъчна степен от Белиз. Освен това
Комисията заключи, че мерките, предложени в придружаващия план за действие,
също така не са били изцяло изпълнени. 
3.           ОПРЕДЕЛЯНЕ НА БЕЛИЗ КАТО
НЕСЪТРУДНИЧЕЩА ТРЕТА ДЪРЖАВА
(15)     В решение на Комисията от 15
ноември 2012 г. Комисията анализира задълженията на Белиз и оцени неговото
изпълнение на международните му задължения като държава на знамето, пристанищна
държава, крайбрежна държава или държава на пазара. За целите на този преглед
Комисията взе предвид параметрите, изброени в член 31, параграфи 4—7
от Регламента относно ННН риболов.
(16)     В съответствие с член 31,
параграф 3 от Регламента за ННН риболов Комисията направи преглед на
изпълнението от страна на Белиз на неговите международни задължения като
държава на знамето, пристанищна държава, крайбрежна държава или държава на
пазара в съответствие със заключенията в решението на Комисията от 15 ноември
2012 г. и със съответната информация, предоставена в тази връзка от Белиз,
с предложения план за действие, както и в съответствие с мерките, предприети за
коригиране на положението. 
(17)     Основните недостатъци,
посочени от Комисията в предложения план за действие, бяха свързани с няколко
случая на неизпълнение на задължения съгласно международното право, свързани
по-специално с приемането на подходяща правна рамка, липсата на адекватно и
ефикасно наблюдение, липсата на система за контрол и проверка, липсата на
система за възпиращи санкции, както и на правилно прилагане на схемата за
сертифициране на улова. Установените недостатъци се отнасят, в по-общ план, до
спазването на международните задължения, включително и на препоръките и
резолюциите на регионалните организации за управление на рибарството, както и
на условията за регистрация на корабите в съответствие с международното право.
Освен това бе установено неспазване на препоръките и резолюциите от съответните
органи, като например Международния план за действие срещу незаконния,
недеклариран и нерегулиран риболов на Организацията на обединените нации
(IPOA-UN). При все това, неспазването на незадължителните препоръки и резолюции
се разглежда само като подкрепящо доказателство, а не като основание за
определяне.
(18)     С Решение за изпълнение XXXX
на Комисията от xx 2013 г. Комисията определи Белиз като несътрудничеща
трета държава съгласно Регламент (ЕО) № 1005/2008 на Съвета за създаване
на система на Общността за предотвратяване, възпиране и премахване на
незаконния, недеклариран и нерегулиран риболов. 
(19)     По отношение на възможните
ограничения за Белиз като развиваща се държава следва да се отбележи, че
статутът му на такава и общите показатели на Белиз по отношение на рибарството
не са пострадали от равнището му на развитие. 
(20)     С оглед на всички изложени
по-горе решения, на диалога с Белиз, проведен от Комисията, и резултатите от
него, може да се заключи, че действията, предприети от Белиз по отношение на
неговите задължения като държава на знамето, не са достатъчни за спазване на
разпоредбите на членове 91, 94, 117, 118 на Конвенцията на Организацията на
обединените нации по морско право, членове 18, 19, 20 от Споразумението на ООН
относно рибните запаси и член II, параграф 8 от Споразумението на ФАО за
съответствие.
(21)     Поради това Белиз не е успял
да изпълни своите задължения в съответствие с международното право като държава
на знамето, а именно да предприеме действия за предотвратяване, възпиране и
премахване на ННН риболова, следователно следва да бъде включен в списъка на
Съюза на несътрудничещи трети държави. 
4.           ПРОЦЕДУРА ПО ОТНОШЕНИЕНА КРАЛСТВО
КАМБОДЖА
(22)     На 15
ноември 2012 г. Комисията уведоми Кралство Камбоджа (Камбоджа) с Решение
на Комисията в съответствие с разпоредбите на член 32 от Регламента за ННН
риболов, че разглежда възможността за определяне на Камбоджа като
несътрудничеща трета държава[4] и прикани Камбоджа да разработи, в тясно сътрудничество със службите
на Комисията, план за действие за отстраняване на недостатъците, установени в
решението на Комисията. През периода от декември 2012 г. до юни
2013 г. Камбоджа предостави в писмен вид своите виждания и се срещна с
Комисията, за да обсъди въпроси, свързани с темата. Комисията предостави
съответната информация на Камбоджа в писмена форма. Комисията продължи да търси
и проверява цялата информация, която счете за необходима. Устните и писмените
коментари, представени от Камбоджа след решението на Комисията от 15 ноември
2012 г., бяха разгледани и взети под внимание, като същевременно Камбоджа
беше уведомявана устно или писмено относно съображенията на Комисията.
Комисията възприе становището, че проблемните области и недостатъците, описани
в решението на Комисията от 15 ноември 2012 г., не са взети под внимание в
достатъчна степен от Камбоджа. Освен това Комисията заключи, че мерките,
предложени в придружаващия план за действие, също така не са били изцяло
изпълнени. 
5.           ОПРЕДЕЛЯНЕ НА КАМБОДЖА КАТО
НЕСЪТРУДНИЧЕЩА ТРЕТА ДЪРЖАВА
(23)     В решение на Комисията от 15
ноември 2012 г. Комисията анализира задълженията на Камбоджа и оцени
нейното изпълнение на международните ѝ задължения като държава на знамето,
пристанищна държава, крайбрежна държава или държава на пазара. За целите на
този преглед Комисията взе предвид параметрите, изброени в член 31,
параграфи 4—7 от Регламента относно ННН риболов.
(24)     В съответствие с член 31,
параграф 3 от Регламента за ННН риболов Комисията направи преглед на
изпълнението от страна на Камбоджа на нейните международни задължения като
държава на знамето, пристанищна държава, крайбрежна държава или държава на
пазара в съответствие със заключенията в решението на Комисията от 15 ноември
2012 г., с предложения план за действие, допълнен със съответната
информация, предоставена от Камбоджа.
(25)     Основните недостатъци,
посочени от Комисията в предложения план за действие, бяха свързани с неизпълнението
на задълженията съгласно международното право, свързани по-специално с
приемането на подходяща правна рамка, осигуряването на адекватно и ефикасно
наблюдение, система за контрол и проверка и система за възпиращи санкции.
Установените недостатъци се отнасят, в по-общ план, до спазването на
международните задължения и на условията за регистрация на корабите в
съответствие с международното право. Също така бе установено неспазване на
препоръките и резолюциите на съответните организации, като Международния план
за действие срещу незаконния, недеклариран и нерегулиран риболов на ООН. При
все това, неспазването на незадължителните препоръки и резолюции се разглежда
само като подкрепящо доказателство, а не като основание за определяне.
(26)     С Решение за изпълнение XXXX
на Комисията от xx 2013 г. Комисията определи Камбоджа като несътрудничеща
трета държава съгласно Регламент (ЕО) № 1005/2008 на Съвета за създаване
на система на Общността за предотвратяване, възпиране и премахване на
незаконния, недеклариран и нерегулиран риболов. 
(27)     По отношение на възможните
ограничения за Камбоджа като развиваща се държава следва да се отбележи, че
статутът ѝ на такава и общите показатели на Камбоджа по отношение на
рибарството не са пострадали от равнището ѝ на развитие. 
(28)     Действията, предприети от
Камбоджа с оглед на нейните задължения като държава на знамето, са недостатъчни
за спазване на разпоредбите на членове 91 и 94 от Конвенцията на Организацията
на обединените нации по морско право. Припомня се, че няма значение дали
Камбоджа действително е ратифицирала Конвенцията, тъй като разпоредбите ѝ
относно плаване в открито море (членове от 86—115 от Конвенцията) са признати
за обичайно международно право. С тези разпоредби се извършва кодифициране на
съществуващите преди това норми на обичайното международно право и почти
дословно се възприема формулировката от Конвенцията за откритото море и от
Конвенцията за териториалното море и прилежащата зона, които Камбоджа съответно
е ратифицирала и към които се е присъединила. 
(29)     С оглед на всички изложени
по-горе решения, на диалога с Камбоджа, проведен от Комисията, и резултатите от
него, може да се заключи, че действията, предприети от Камбоджа с оглед на
нейните задължения като държава на знамето, не са достатъчни за спазване на
разпоредбите на членове 91 и 94 от Конвенцията UNCLOS.
(30)     Поради това Камбоджа не е
успяла да изпълни своите задължения в съответствие с международното право като
държава на знамето, а именно да предприеме действия за предотвратяване, възпиране
и премахване на ННН риболова, следователно следва да бъде включена в списъка на
Съюза на несътрудничещи трети държави. 
6.           ПРОЦЕДУРА ПО ОТНОШЕНИЕ НА
РЕПУБЛИКА ГВИНЕЯ
(31)     На 15 ноември 2012 г.
Комисията уведоми Република Гвинея (Гвинея) с Решение на Комисията в
съответствие с разпоредбите на член 32 от Регламента за ННН риболов, че
разглежда възможността за определяне на Гвинея като несътрудничеща трета
държава[5]
и прикани Гвинея да разработи, в тясно сътрудничество със службите на
Комисията, план за действие за отстраняване на недостатъците, установени в
решението на Комисията. През периода от декември 2012 г. до юли
2013 г. Гвинея предостави в писмен вид своите виждания и се срещна с
Комисията, за да обсъди въпроси, свързани с темата. Комисията предостави
съответната информация на Гвинея в писмена форма. Комисията продължи да търси и
проверява цялата информация, която счете за необходима. Устните и писмените
коментари, представени от Гвинея след решението на Комисията от 15 ноември
2012 г., бяха разгледани и взети под внимание, като същевременно Гвинея
беше уведомявана устно или писмено относно съображенията на Комисията.
Комисията възприе становището, че проблемните области и недостатъците, описани
в решението на Комисията от 15 ноември 2012 г., не са взети под внимание в
достатъчна степен от Гвинея. Освен това Комисията заключи, че мерките,
предложени в придружаващия план за действие, също така не са били изцяло
изпълнени. 
7.           ОПРЕДЕЛЯНЕ НА ГВИНЕЯ КАТО
НЕСЪТРУДНИЧЕЩА ТРЕТА ДЪРЖАВА
(32)     В решение на Комисията от 15
ноември 2012 г. Комисията анализира задълженията на Гвинея и оцени нейното
изпълнение на международните ѝ задължения като държава на знамето, пристанищна
държава, крайбрежна държава или държава на пазара. За целите на този преглед
Комисията взе предвид параметрите, изброени в член 31, параграфи 4—7
от Регламента относно ННН риболов.
(33)     В съответствие с член 31,
параграф 3 от Регламента за ННН риболов Комисията направи преглед на
изпълнението от страна на Гвинея на нейните международни задължения като
държава на знамето, пристанищна държава, крайбрежна държава или държава на
пазара в съответствие със заключенията в решението на Комисията от 15 ноември
2012 г. и със съответната информация от Гвинея, предоставена в тази
връзка, с предложения план за действие, както и в съответствие с мерките,
предприети за коригиране на положението. 
(34)     Основните недостатъци,
посочени от Комисията в предложения план за действие, бяха свързани с все още
предстоящите реформи, целящи да се гарантира достатъчно адекватно и ефикасно
наблюдение на риболовния флот на Гвинея, ефективно прилагане на националното
законодателство и разпоредби относно рибарството, прилагане на правилата чрез
преследване и санкциониране на установените дейности, свързани с ННН риболов,
засилване на средствата за контрол и надзор, система за възпиращи санкции,
политика в областта на рибарството в съответствие с административния капацитет
по отношение на контрола и наблюдението. Установените недостатъци се отнасят, в
по-общ план, до спазването на международните задължения, включително и на
препоръките и резолюциите на регионалните организации за управление на
рибарството, както и на условията за регистрация на корабите в съответствие с
международното право. Също така бе установено неспазване на препоръките и
резолюциите на съответните организации, като Международния план за действие
срещу незаконния, недеклариран и нерегулиран риболов на ООН. При все това,
неспазването на незадължителните препоръки и резолюции се разглежда само като
подкрепящо доказателство, а не като основание за определяне.
(35)     С Решение за изпълнение XXXX
на Комисията от xx 2013 г. Комисията определи Гвинея като несътрудничеща
трета държава съгласно Регламент (ЕО) № 1005/2008 на Съвета за създаване
на система на Общността за предотвратяване, възпиране и премахване на
незаконния, недеклариран и нерегулиран риболов.
(36)     По отношение на възможните
ограничения за Гвинея като развиваща се държава следва да се отбележи, че
статутът ѝ на такава може да пострада от нейното равнище на развитие. Въпреки
това, предвид характера на установените недостатъци в Гвинея, предоставената от
ЕС и държавите членки помощ и предприетите действия за коригиране на
положението, равнището на развитие на тази държава не може да даде обяснение за
общите показатели на Гвинея като държава на знамето или крайбрежна държава по
отношение на рибарството и недостатъчните действия от нейна страна за
предотвратяване, възпиране и премахване на ННН риболова. 
(37)     С оглед на всички изложени
по-горе решения на диалога с Гвинея, проведен от Комисията, и резултатите от
него може да се заключи, че действията, предприети от Гвинея, с оглед на
нейните задължения като държава на знамето и крайбрежна държава, не са
достатъчни за спазване на разпоредбите на членове 61, 62, 94, 117 и 118 от
Конвенцията на ООН по морско право, както и членове 18, 19 и 20 от
Споразумението относно прилагането на разпоредби на Конвенцията.
(38)     Поради това Гвинея не е успяла
да изпълни своите задължения в съответствие с международното право като държава
на знамето и крайбрежна държава, а именно да предприеме действия за
предотвратяване, възпиране и премахване на ННН риболова, следователно следва да
бъде включена в списъка на Съюза на несътрудничещи трети държави. 
8.           СЪСТАВЯНЕ НА СПИСЪК НА
НЕСЪТРУДНИЧЕЩИ ТРЕТИ ДЪРЖАВИ
(39)     Предвид заключенията,
направени по-горе по отношение на Белиз, Камбоджа и Гвинея, тези страни следва
да бъдат включени в списъка на несътрудничещите трети държави, които трябва да
бъде съставен в съответствие с член 33 от Регламента за ННН риболов.
(40)     Действията по отношение на
Белиз, Камбоджа и Гвинея под формата на мерки за прилагане са изброени в
член 38 от Регламента за ННН риболов. Забраната на вноса обхваща всички
запаси и видове, определени в член 2, параграф 8 от Регламента за ННН
риболов, тъй като определянето не се обосновава с липсата на подходящи мерки,
приети във връзка с ННН риболов, които засягат дадени запаси или видове. В
съответствие с определението в член 2, параграф 11 от Регламента за ННН
риболов внос означава внасянето на рибни продукти на територията на Съюза,
включително с цел трансбордиране в пристанища на негова територия.
(41)     Следва да се отбележи, че ННН
риболовът, inter alia, води до намаляване на рибните запаси, унищожаване
на морски местообитания, пречи на опазването и устойчивото използване на
морските ресурси, нарушава конкуренцията, застрашава продоволствената
сигурност, поставяйки честните рибари в неизгодно положение и намалява
капацитета на крайбрежните общности. С оглед на обхвата на проблемите, свързани
с ННН риболова, се счита за необходимо Съюзът да предприеме бързи действия по
отношение на Белиз, Камбоджа и Гвинея като несътрудничещи държави. С оглед на
горепосоченото настоящото решение следва да влезе в сила в деня след
публикуването му в Официален вестник на Европейския съюз. 
(42)     Ако Белиз, Камбоджа и Гвинея
докажат, че положението, дало основание за включването им в списъка, е
коригирано, Съветът, като действа с квалифицирано мнозинство по предложение на
Комисията, заличава дадена трета държава от списъка на несътрудничещи трети
държави в съответствие с член 34, параграф 1 от Регламента за ННН риболов.
Решението за заличаване от списъка взема предвид също това дали Белиз, Камбоджа
и Гвинея са предприели конкретни мерки, които могат да доведат до трайно
подобряване на положението. 
РЕШИ:
Член 1
Списъкът на Съюза на несътрудничещи трети
държави е установен в приложението към настоящото решение. 
Член 2
Настоящото решение влиза в сила в деня след
публикуването му в Официален вестник на Европейския съюз. 
Съставено в Брюксел на […]
година.
                                                                       За
Съвета
                                                                       Председател
ПРИЛОЖЕНИЕ
Списък на несътрудничещи трети държави в борбата с незаконния,
недеклариран и нерегламентиран („ННН“) риболов
Белиз
Кралство
Камбоджа
Република
Гвинея
[1]               ОВ L 286, 29.10.2008 г., стр. 1.
[2]               ОВ L 286, 29.10.2008 г., стр. 1.
[3]               Писмо до министъра на земеделието и рибарството на Белиз
от 15.11.2012 г. 
[4]               Писмо до министъра на земеделието, горите и рибарството
на Кралство Камбоджа от 15.11.2012 г. 
[5]               Писмо до министъра на рибарството и аквакултурите на
Гвинея от 15.11.2012 г.